Gedagte vir die dag: Sien GodFoto: pixabay.com Die Here het sy volk omhels, hom vertroetel en versorg soos die appel van sy oog. Soos ’n arend wat sy kleintjies uit die nes uitskop, oor hulle fladder en hulle vang op sy vlerke wat hy oopsprei, soos ’n arend wat sy kuikens op sy vlerke dra … (Deuteronomium 32:10b-11) Dit is sekerlik een van die mooiste gedeeltes in die Bybel hierdie, die beeld van ’n arend wat sy kleintjies oppas illustreer God se sorg, sy omgee vir sy kinders. Soos ’n arend sy kuikens versorg en hulle op sy vlerke vang en dra wanneer hy hulle leer vlieg, só sorg God vir ons. God het sy kinders oneindig lief en waak oor ons, nie omdat ons so oulik is nie, maar omdat Hy ons Skeppergod is. God is nie daar doer ver in die hemel nie, nee Hy is betrokke by sy skepping en skepsels, Hy maak bemoeienis met ons. Ons is sy kinders en Hy die volmaakte Ouer wat omgee en sorg. Die Here se liefde is allesomvattend en aldeurdringend. Dit duur ons hele lewe lank en is daar selfs in die donkerste oomblikke van ons bestaan. Dalk voel dit vandag of God nie by jou is, of vir jou sorg nie en asof God ver is? Ek wil jou verseker: soos Hy in die verlede daar vir jou was en jou gedra het, só is Hy nou by jou en só sal Hy in die toekoms by jou wees. Vra God dat Hy jou geestesoë oopmaak sodat jy Hom in jou lewe kan sien werk. Soms raak ’n mens gewoond aan dinge wat eers wonderwerke was maar alledaags geword het. Jy het dalk jare terug vir werk gebid en toe gee God vir jou ’n wonderlike geleentheid, maar nou na ’n paar jaar is die nuwigheid verby en het dit roetine geword. Dieselfde gebeur soms met ’n mens se huwelik of verhouding met jou kinders en ander mense. Moenie God se hand in jou lewe miskyk nie, wees versigtig vir onvergenoegdheid, Hy is by jou al voel dit nie altyd so nie. Ons mag nooit ons verwondering verloor oor dit wat God in ons lewe en in die wêreld doen nie. Job sê elke nuwe more is ’n wonderwerk; as God die son nie beveel om op te kom gebeur dit nie. Sien God raak.